  Анжелика Тихонова корреспондент 2021-тӥ арын йылпумъясь школа экзаменъёсты 9-тӥ классэз 16 сюрс пала йылпумъясьёс но 11-тӥ классэз 7 сюрс быдтӥсьёс сётозы. Со сярысь элькунысь дышетонъя но тодосъя министерстволэн пресс-службаез ивортӥз. 15-тӥ оштолэзе быдэс Россиысь 11-тӥ классэз йылпумъясьёс йылпумъясь сочинение гожтозы. Солы йылпумъянъёсъя мукет экзаменъёсты гожтыны луонлык сётозы Пиналъёслы «зачёт/незачёт» пуктозы. «Незачёт» басьтэм яке йӧнбуро (уважительный) мугъя лыктыны быгатымтэ выпускникъёс понна ватсаса нуналъёс чакламын – 5-тӥ но 19-тӥ куартолэзе. Шаерысьтымы дышетонъя но тодосъя министр Светлана Болотникова пусйиз, 9-тӥ классэз йылпумъясьёс понна йылпумъясь аттестация ӟуч кылъя но математикая валтӥсь кун экзамен (ОГЭ) яке йылпумъясь кун экзамен (ГВЭ) сямен ортчоз шуыса. Экзаменъёссэс 24-28 куартолэзе ортчытыны чаклало. Тазалыксыя ӧжыт быгатонлыкъем дышетскисьёс, сӧсыр пиналъёс но сӧсыръёс ас мылкыдзыя одӥгзэ гинэ экзаменэз сётыны быгато. Экзаменъёсты, Роспотребнадзорлэсь куронъёссэ быдэсъяса, юнматэм интыосын радъялозы. 9-тӥ классэз быдтӥсьёслэн экзаменлы аудиториоссы калленэн 11-тӥ классэз йылпумъясьёслы аудиториос кадь ик луозы. Удмуртиын 116 сыӵе аудиториос. Туэ ик ӧжытэзтэк ваньмаз видеонаблюдение пуктэмын луоз. Арочной металлодетекторъёс басьтӥсько Светлана Болотникова, Удмуртысь дышетонъя но тодосъя министрМинистр ватсаз, 11-тӥ классъёсты меӵак федерал центр чаклалоз шуыса. Туэ 9-тӥ классъёсъя но юан эскериське: соосты озьы ик меӵак яке кин ке пыр чаклалозы. Светлана Болотниковалэн кылъёсызъя, ачид быръем тодметъёсъя экзамен сётон интые 9-тӥ классэз йылпумъясьёс контрольной ужъёс гожтозы (одӥг быръем тодметъя). Соосты школаысьтызы ик дышетӥсьёс эскерозы. Гожтоно тодметъёсты пиналъёс 1-тӥ южтолэзёзь бырйизы ини. Контрольной ужъёс ортчозы: 18-тӥ куартолэзе – биологияя, литературая, информатика но ИКТ-я; 19-тӥ куартолэзе – физикая, историяя; 20-тӥ куартолэзе – обществознаниея, химияя; 21-тӥ куартолэзе – географияя, кунгож кылъёсъя. Ватсам нуналъёс уз луэ Со ужъёс понна оценкаос интые баллъёс пуктылозы. Бӧрысь пиналъёс соосты 10-тӥ классэ выжыкузы уже кутыны быгатозы. Вылӥ дышетскон ужъюртъёсы пырыны малпасьтэм 11-тӥ классэз йылпумъясьёс озьы ик ӟуч кылъя но математикая ГВЭ гожтозы. Кунгож кылъя одно ик гожтоно огъя кун экзамен сярысь верано ке, Россиысь Калыкез дышетонъя министерство 11-тӥ классъёслы кунгож кылъя одно гожтоно ЕГЭ пыртонлэсь куштӥськиз. Министерстволэн со сярысь косэтэз эрикрадъёсъя ивортодэтъёсын нимлыко порталын поттэмын Светлана Болотникова, Удмуртиысь дышетонъя но тодосъя министрВылӥ дышетскон ужъюртъёсын тодон-валан люканы мылкыд карись егитъёслы аттестат басьтон понна ӟуч кылъя огъя кун экзаменъя умой йылпумъянъёс басьтыны тырмыт. Тазалыксыя ӧжыт быгатонлыкъем, сӧсыр пиналъёс но сӧсыръёс ас быръемзыя ӟуч кылъя огъя кун экзамен яке йылпумъясь кун экзамен сётыны быгато. 11-тӥ классэз йылпумъясьёс понна огъя кун экзаменъёсты Удмуртиын 53 интыын гожтозы Информатикая но ИКТ-я экзаменэз табере компьютер сьӧрын гинэ сётозы, гожъяськон люкетэз уз луы ни. Экзамен сётон интыосты тырмытон понна 2020-тӥ арын гудырикошконэ, берло куинь ар ӵоже информатикаез но ИКТ-ез быръем нылпиослэсь лыдзэс (1 сюрс 49 бырйисьёс) чакласа, компьютерен ЕГЭ сётон понна 1 сюрс 250 станциос басьтэмын вал. 2021-тӥ арын тодметэз 1 сюрс 457 пиналъёс бырйизы. Информатикая но ИКТ-я ЕГЭ сётыны 29 интыос чакламын. Соос техника басьтӥзы ини но 2020-тӥ арын 19-тӥ шуркынмонэ тренировка чотын экзамен гожтӥзы Светлана Болотникова, Удмуртиысь дышетонъя но тодосъя министрМинистр ватсаз, ӧнеръя шор ёзо дышетон ужъюртъёсты йылпумъям егитъёс озьы ик юнматэм дыре ЕГЭ сётыны быгато шуыса – 1-тӥ тулыспалозь. Тодэ вайытом, 2021-тӥ арын кун экзамен сётон нуналъёс юнматэмын ини.  Тегъёс: Дышетон Удмуртия экзамен пиналъёс школаос  